มาลีฯเทรด22มิ.ย. หุ้น55%ถูกดอง1ปี
มาลีสามพรานฟื้นคืนชีพ หุ้นกลับเข้าซื้อขายในตลาด 22 มิ.ย.นี้
11 มิ.ย. 2554

มาลีสามพรานฟื้นคืนชีพ หุ้นกลับเข้าซื้อขายในตลาด 22 มิ.ย.นี้ 
ราคาวันแรกไม่มีซิลลิง หุ้น 55% สัญญาไม่ขาย 1 ปี
ตลาดหลักทรัพย์แห่งประเทศไทย (ตลท.) อนุญาตให้หุ้นของบริษัท มาลีสามพราน (MALEE) กลับเข้ามาซื้อขายในตลาดในกลุ่มอุตสาหกรรมเกษตรและอุตสาห กรรมอาหาร หมวดอุตสาหกรรมอาหารและเครื่องดื่มได้ตั้งแต่วันที่ 22 มิ.ย. 2554 เป็นต้นไป 
ราคาหุ้นวันแรกไม่มีเพดานสูงสุดและต่ำสุด ทั้งนี้ราคาหุ้นปิดหลังสุดที่ 1.57 บาท 
บริษัทพ้นเหตุของการเพิกถอนโดยมีกำไรสุทธิจากการดำเนินงานเป็นเวลา 1 ปี และไตรมาสแรกปีนี้มีกำไรสุทธิ 30.34 ล้านบาท มีฐานะการเงินมั่นคง ส่วนของผู้ถือหุ้น วันที่ 31 มี.ค. 2554 เท่ากับ 380.17 ล้านบาท หลังจากบริษัทเข้าข่ายอาจถูกเพิกถอนมาตั้งแต่วันที่ 11 มี.ค. 2552 
สำหรับผู้ถือหุ้นที่มีส่วนร่วมในการบริหารงาน ถือหุ้นรวมกัน 38,500,800 หุ้น คิดเป็นสัดส่วน 55% ของทุนชำระแล้วให้คำรับรองต่อตลาดหลักทรัพย์ว่าจะไม่นำหุ้นออกมาขายใน 1 ปี (ไซเลนต์พีเรียด) นับตั้งแต่หุ้นเข้าซื้อขาย โดยได้รับการผ่อนผันให้เมื่อครบกำหนด 6 เดือนสามารถทยอยขายได้ 25% ของจำนวนหุ้นที่ห้ามซื้อขาย
ด้านบริษัทเปิดเผยข้อมูลทางการเงินผ่านเว็บไซต์ตลาดหลัก ทรัพย์ว่า บริษัทมีมูลค่าหุ้นทางบัญชี (บุ๊กแวลู) เท่ากับ 5.43 บาทต่อหุ้น ณ วันที่ 31 มี.ค. 2554 
มาร์เก็ตติง กล่าวว่า หุ้นมาลีสามพรานจะเป็นที่สนใจของนักลงทุน ซึ่งเป็นเรื่องปกติสำหรับหุ้นใหม่ ไม่ว่าจะเพิ่งเข้ามาจดทะเบียนหรือกลับเข้าซื้อขายอีกครั้ง เพราะฐานะการเงินแข็งแกร่งขึ้น และมาลีฯ เป็นหุ้นอาหารกำลังเป็นที่นิยมของนักลงทุน